A BIZOTTSÁG 2139/2004/EK RENDELETE
(2004. december 8.)
az 571/88/EGK tanácsi rendelet átvételéről és végrehajtásáról, valamint a 2000/115/EK bizottsági határozatnak a Közösség mezőgazdasági birtokszerkezetre vonatkozó 2005. és 2007. évi felmérésének megszervezése céljából történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági üzemek szerkezetére vonatkozó közösségi felmérések szervezéséről szóló, 1988. február 29-i 571/88/EGK tanácsi rendeletre (1) és különösen annak 8. cikke (1) és (4) bekezdésére, valamint II. mellékletének 5. pontjára,
mivel:
(1)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia 2004. május 1-jei csatlakozása szükségessé teszi az 571/88/EGK rendelet I. mellékletében foglalt jellemzők felsorolásának módosítását.
(2)
A fenntartható közös agrárpolitika eléréséhez mint új politikai célhoz több tájékoztatás szükséges, különösen a vidékfejlesztésre vonatkozóan.
(3)
A statisztikai célú területi egységek nómenklatúrájának (NUTS) létrehozásáról szóló, 2003. május 26-i 1059/2003/EK európai parlamenti és tanácsi rendelettel (2) összhangban a Bizottsághoz továbbított, területi egységekre bontott statisztikáknál minden tagállamnak a NUTS-osztályozást kell alkalmazni. Következésképpen a mezőgazdasági üzemek szerkezetére vonatkozó felmérések (a továbbiakban „mezőgazdasági üzemszerkezeti felmérések”) alkalmazásában a régiók és a körzetek a NUTS-osztályozásnak megfelelően határozandók meg.
(4)
A Bizottság feladata, hogy határidőket szabjon meg a birtokszerkezeti felmérések ellenőrzött adatainak közlésére vonatkozóan, tekintetbe véve, hogy a felmérési munka elvégzésének ütemezése tagállamonként különbözik.
(5)
Mind magát az 571/88/EGK rendeletet, mind az előbbi rendelethez kapcsolódó fogalommeghatározásokat és magyarázatokat megállapító határozatot - nevezetesen a 2000/115/EK bizottsági határozatot (3) - ennek megfelelően módosítani kell.
(6)
Az ebben a rendeletben foglalt intézkedések összhangban vannak a 72/279/EGK tanácsi határozattal (4) létrehozott Agrárstatisztikai Állandó Bizottság véleményével,
ELFOGADTA EZT A RENDELETET:
1. cikk
Az 571/88/EGK rendelet I. mellékletét az e rendelet I. mellékletében szereplő szöveg váltja fel.
2. cikk
A 2000/115/EK határozat a következőképpen módosul:
1.
Az I. melléklet az e rendelet II. mellékletében foglaltaknak megfelelően módosul.
2.
A IV. melléklet törlésre kerül.
3. cikk
(1) A 2005-re és 2007-re vonatkozó birtokszerkezeti felmérések alkalmazásában a régiók az 1059/2003/EK rendeletben hivatkozott NUTS 2 területi egységek.
Eltérésként Németország esetében a régiók a fenti rendeletben hivatkozott NUTS 1 területi egységek.
(2) A 2005-re és 2007-re vonatkozó birtokszerkezeti felmérések alkalmazásában a körzetek az 1059/2003/EK rendeletben hivatkozott NUTS 3 területi egységek.
Eltérésként Németország esetében a körzetek a fenti rendeletben hivatkozott NUTS 2 területi egységek.
(3) A 2005-re és 2007-re vonatkozó birtokszerkezeti felmérések alkalmazásában a helyi önkormányzatok az 1059/2003/EK rendelet III. mellékletében hivatkozott kisebb közigazgatási egységek. A tagállamok megadják a helyi önkormányzatot minden felmért üzemre vonatkozóan.
4. cikk
A tagállamok a 2005-re és 2007-re vonatkozó birtokszerkezeti felmérések ellenőrzött adatait az e rendelet III. mellékletében foglalt ütemezés szerint közlik.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 8-án.